મુકેશને ન ગમ્યું. મામાની વાત વચ્ચે લાવવાની શી જરૂર છે ? તેના લીધે તો આ બધું અટકી પડ્યું હતું ને ? નહિતર તો દિશા માટે આવું કંઈ જ બનત નહીં અને મારે પણ ! આ મુકેશના મામાનું ગામ છે. તેણે અહીં રહીને હાઈસ્કુલનું શિક્ષણ લીધું છે. દિશા અને મુકેશ બંન્ને સાથે ભણતાં હતાં અને એક-બીજાને ગમતાં હતાં. તેથી હાઈસ્કુલનું શિક્ષણ પૂરું થયું છતાંય મુકેશ રજા અને વેકેશનમાં અહીં જ આવતો, દિશાને રીતસર મળતો. તેમાં કોઈને વાંધો પણ નહોતો. ગ્રેજયુએશન પૂરું થયું. સહકારી મંડળમાં નોકરીએ લાગ્યો પછી લગ્નની વાત આવી એટલે ઘેર કહી દીધુઃ ‘દિશા સાથે ગોઠવાય તો મને વાંધો નથી પણ વાંધો મામાને પડયો. તેમણે એક જ વાત પકડી રાખી હતી. દિશાનો બાપ મારી પાંહે આવે અને એની દીકરીનું માગું નાખે ! તો સામે દિશાના બાપનું એમ કહેવું હતું કે હું દીકરીનો બાપ છું. મારે સામેથી માગું થોડું નાખવાનું હોય !? ત્યાં મામાની મોટાઈ કે આપવડાઈ આડે આવીને ઉભી રહેતી હતી. તે એમ કહેતાં રહ્યા. સારું ઘર અને વર જોતાં હોય તો સામેથી કે’વું પણ પડે !’